Fyringsrunder har været en fast gæst i Struer de seneste år, men ifølge en ekspert og en dansk konkurrent er et salg af B&O til Kina en god nyhed.

Kineserne kommer. Men den drop frygten for at miste danske arbejdspladser og endnu et designklenodie, lyder det fra to af de mest erfarne i samarbejdet med kinesiske selskabsopkøbere.

Den kinesiske koncern Sparkle Roll Group fra Hong Kong planlægger som eneste byder at købe Bang & Olufsen for et endnu ikke færdigforhandlet milliardbeløb.

Journalist Christina Boutrup er en dyb kender af kinesiske forhold og erhvervsliv, og hun er ikke i tvivl om, at de ansatte i B&O skal ånde lettet op ved nyheden om, at den kommende ejer taler kinesisk.

Jeg tror ikke på, at Sparkle Roll vil dreje nøglen om på B&O i Danmark og flytte alt til Kina. Det anser jeg som meget usandsynligt Christina Boutrup.

Volvo viser vejen

Hun er forfatter til en bog om kinesiske opkøb i Europa og oplever indtoget fra øst som et tydeligt ønske om at tilegne sig viden. Som eksempel nævner hun den kinesiske bilproducent Geely, der for seks år siden købte den svenske stolthed Volvo.

- Kineserne ville lære af verdens sikreste biler og mange års svensk erfaring. De ville ikke lære af en opsplitning af Volvo til atomer, men så i stedet et uforløst potentiale på det kinesiske marked, og her kommer Sparkle Roll ind i billedet for B&O, vurderer Christina Boutrup.

Det kinesiske ejerskab af Volvo har godt nok betydet opførslen af en fabrik i Kina, men har også kastet en milliardinvestering af sig i Göteborg. For det er afgørende for den kinesiske ejer, at Volvo er et svenskproduceret kvalitetsmærke og ikke et kinesisk.

Kinesisk succes i Skanderborg

For knap halvandet år siden stod Dynaudio i Skanderborg i samme situation som B&O i dag. Det kinesiske selskab Goertek havde købt producenten af kvalitetshøjttalere, og medarbejderne frygtede udflytning og fyringer.

I stedet kører den danske produktion videre og er yderligere blevet udvidet med et udviklingscenter til 200 mio. kr., der har tilført og stadig tilfører arbejdspladser i stedet for at skære til. Desuden har kineserne etableret i europæisk videncenter i København.

Dynaudio-direktøren er også sikker på, at kineserne vil udvikle B&O i Danmark.

"Det holder ikke at flytte hele selskabet til Kina. Kineserne køber netop virksomhederne på grund af design og udvikling i Danmark, for det er det kvalitetsstempel, kunderne vil have, siger Lars Prisak.

Han har oplevet flere danske højttalerproducenter ryge til udlandet, hvor de nye ejere i håb om at sætte fart under omsætningen flytter hele forretningen med. Men det har aldrig vist sig at være en holdbar løsning.

Formand lover dansk fundament

Bestyrelsesformanden i Sparkle Roll Group, Qi Jianhong, er også klar i mælet omkring sine planer med B&O. Han "forestiller sig ingen store ændringer i virksomheden", hvis B&O ender i hans varetægt.

- Vores overordnede mål er at støtte den positive udvikling i B&O, samtidig med at vi sikrer virksomhedens fremragende design og innovative tilgang, der er dybt forankret i Danmark, siger Qi Jianhong i pressematerialet.

I Skanderborg kalder Lars Prisak det godt for B&O at komme videre med en kapitalstærk ejer.

- B&O er et dansk flagskib, som vi alle under det bedste, og når det går godt for B&O i udlandet, hjælper det også på, hvordan Dynaudio klarer sig, lyder det fra direktøren.

Sæt dig ned og lyt

Ifølge Christina Boutrup er den største bekymring for B&O indenlands, da det formentlig er svært at tiltrække tilstrækkeligt med kvalificerede folk til Struer på vestkysten.

- Kinesere er kendetegnet ved at lytte og lære og så komme med deres erfaringer - ikke så meget mere, og det er fedt for B&O, mener hun og råder ledelsen i Struer til at lytte grundigt til sine nye ejere, hvis ønsket er succes på det lukrative kinesiske marked.